***** ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Δεκεμβρίου 1986 για την έγκριση τροποποίησης των ειδικών προγραμμάτων που αφορούν τον εξοπλισμό οινοποίησης στις μεσογειακές χώρες καθώς και τα προϊόντα των αμπελώνων στη Γαλλία, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γαλλική γλώσσα είναι το μόνο αυθεντικό) (87/24/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5, Εκτιμώντας: ότι στις 25 Μαρτίου 1986 η γαλλική κυβέρνηση ανακοίνωσε τροποποίηση των προγραμμάτων τα οποία αφορούν τον εξοπλισμό οινοποίησης στις μεσογειακές χώρες καθώς και τα προϊόντα των αμπελώνων, και τα οποία εγκρίθηκαν με τις αποφάσεις της Επιτροπής 80/654/ΕΟΚ (3) και 80/1315/ΕΟΚ (4), και παρέσχε συμπληρωματικά στοιχεία στις 26 Σεπτεμβρίου 1986· ότι η τροποποίηση του εν λόγω προγράμματος περιορίζεται στις επενδύσεις που προορίζονται για τον εκσυγχρονισμό, την ορθολογική οργάνωση και τη δημιουργία εξοπλισμού οινοποίησης και ότι όλες αυτές οι επενδύσεις πρόκειται να συμβάλουν στη βελτίωση της κατάστασης που επικρατεί στον εν λόγω τομέα καθώς και στην αξιοποίσή του· ότι, κατά συνέπεια, αποτελούν ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι, ωστόσο, οι επενδύσεις που αφορούν τον εκσυγχρονισμό και τη δημιουργία εγκαταστάσεων σχετικών με την παραλαβή των σταφυλιών, την αποθήκευσή τους, τον εξοπλισμό οινοποίησης καθώς και άλλο συναφές υλικό για την παραγωγή επιτραπέζιου οίνου δεν είναι δυνατόν να γίνουν αποδεκτές για χρηματοδότηση στο πλαίσιο του κανονισμού (ΕΟΚ) αριθ. 355/77, εάν αφορούν οίνους των οποίων ο τύπος και η ποιότητα δεν εξασφαλίζουν λογικές προοπτικές διάθεσης και εφόσον δημιουργούν αύξηση των δυνατοτήτων παραγωγής· ότι η τροποποίηση δείχνει ότι, παρά τα κριτήρια που θεσπίστηκαν από την Επιτροπή για την επιλογή σχεδίων προς χρηματοδότηση στο πλαίσιο του κανονισμού (ΕΟΚ) αριθ. 355/77, και ιδίως του μέρους Β 3 σημείο 16 (5), δικαιολογείται να γίνουν αποδεκτές για χρηματοδότηση στο πλαίσιο αυτού του κανονισμού οι επενδύσεις που αφορούν την παραγωγή οίνων v.q.p.r.d, των οποίων η μέση τιμή δεν υπερβαίνει το τριπλάσιο της τιμής προσανατολισμού, και αποσκοπούν στον εκσυγχρονισμό και τη δημιουργία εγκαταστάσεων σχετικών με την παραλαβή των σταφυλιών, την αποθήκευσή τους, τον εξοπλισμό οινοποίησης και άλλο συναφές υλικό, και οι οποίες επενδύσεις πραγματοποιούνται στις περιοχές: - που καλύπτονται από τα ολοκληρωμένα μεσογειακά προγράμματα κατά την έννοια του κανονισμού (ΕΟΚ) αριθ. 2088/85 του Συμβουλίου (6), - των επτά διαμερισμάτων του Val de Loire (Loire, Maine-et-Loire, Indre-et-Loire, Loire-et-Cher, Indre, Cher, Nievre), που παρουσιάζουν διαρθρωτικά μειονεκτήματα και δεν παράγουν οίνους υψηλής ποιότητας· ότι οι επενδύσεις που αφορούν τον εξοπλισμό για την τελική επεξεργασία και συσκευασία των οίνων, τις νέες τεχνολογίες, τα νέα προϊόντα και υποπροϊόντα είναι αποδεκτές εφόσον αφορούν την παρασκευή προϊόντων που αναφέρονται στο παράρτημα ΙΙ της συνθήκης, αποτελούν τμήμα των εγκαταστάσεων μεταποίησης και εμπορίας στον αμπελουργικό τομέα και δεν αφορούν τον τομέα της απόσταξης· ότι οι επενδύσεις σχετικά με την πληροφορική και την τηλεματική μπορούν επίσης να είναι αποδεκτές με εξαίρεση εκείνες που έχουν ως προορισμό την τράπεζα οινοτεχνικών δεδομένων· ότι η τροποποίηση περιλαμβάνει επαρκή ποσότητα των στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77 αποδεικνύοντας ότι οι στόχοι του άρθρου 1 του εν λόγω κανονισμού μπορούν να επιτευχθούν στον προαναφερθέντα τομέα· ότι η προθεσμία που ορίστηκε για την εφαρμογή της τροποποίησης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η τροποποίηση των προγραμμάτων που αφορούν τον εξοπλισμό οινοποίησης στις μεσογειακές χώρες και τα προϊόντα των αμπελώνων, η οποία ανακοινώθηκε στις 25 Μαρτίου 1986 και συμπληρώθηκε στις 26 Σεπτεμβρίου 1986 από τη γαλλική κυβέρνηση σύμφωνα με τον κανονισμό (ΕΟΚ) αριθ. 355/77. Η έγκριση δεν αφορά τις επενδύσεις τις σχετικές με τον εκσυγχρονισμό και τη δημιουργία εγκαταστάσεων σχετικών με την παραλαβή των σταφυλιών, την αποθήκευσή τους, τον εξοπλισμό οινοποίησης και άλλο συναφές υλικό για την παραγωγή επιτραπεζίων οίνων, οι οποίες αφορούν οίνους των οποίων ο τύπος και η ποιότητα δεν εξασφαλίζουν λογικές προοπτικές διάθεσης και που συνεπάγονται αύξηση της παραγωγικής ικανότητας. Στο πλαίσιο αυτού του προγράμματος, μπορούν να χρηματοδοτηθούν οι επενδύσεις που αναφέρονται στο μέρος Β 3 σημείο 16 των κριτηρίων που θεσπίστηκαν από την Επιτροπή για την επιλογή των σχεδίων προς χρηματοδότηση στο πλαίσιο του κανονισμού (ΕΟΚ) αριθ. 355/77 για τις επενδύσεις που πραγματοποιούνται στις περιοχές οι οποίες καλύπτονται από τα ολοκληρωμένα μεσογειακά προγράμματα κατά την έννοια του κανονισμού (ΕΟΚ) αριθ. 2088/85 και στα επτά διαμερίσματα του Val de Loire (Loire, Maine-et-Loire, Indre-et-Loire, Loire-et-Cher, Indre, Cher, Nievre) για τα v.q.p.r.d. των οποίων η μέση τιμή δεν υπερβαίνει το τριπλάσιο της τιμής προσανατολισμού. Άρθρο 2 Η παρούσα απόφαση απευθύνεται στη Γαλλική Δημοκρατία. Βρυξέλλες, 10 Δεκεμβρίου 1986.

[Source: multi_eurlex | Tokens: 4898]